b'\n_START_ARTICLE_\nOrm\xc3\xb8y (F\xc3\xa6rder)\n_START_PARAGRAPH_\nOrm\xc3\xb8y (ogs\xc3\xa5 skrevet Orm\xc3\xb8 og Orm\xc3\xb8ya) er en ca. 120 dekar stor \xc3\xb8y i F\xc3\xa6rder kommune. \xc3\x98ya ligger \xc3\xb8st for Jarls\xc3\xb8 og vest for Torgers\xc3\xb8ya. Den vestlige delen av \xc3\xb8ya er den bratteste. Ved nordenden av Orm\xc3\xb8y ligger Orm\xc3\xb8yb\xc3\xa5en, der det bodde folk fra ca. 1790. Den er forbundet med Orm\xc3\xb8y med et smalt eid som har blitt til i l\xc3\xb8pet av de siste par hundre \xc3\xa5ra. Orm\xc3\xb8y inng\xc3\xa5r i F\xc3\xa6rder nasjonalpark, som ble opprettet i 2013._NEWLINE_Orm\xc3\xb8y nevnes allerede i 1207, da baglerne kom seilende og la til ved Orm\xc3\xb8y. De planla \xc3\xa5 overfalle kong Inge i Tunsberg, men fikk h\xc3\xb8re at han var i Oslo og seilte derfor snart videre dit. \xc3\x98ya er ogs\xc3\xa5 nevnt flere andre ganger opp gjennom historien, ofte som samlingssted for skipsfl\xc3\xa5ter._NEWLINE_Utafor Orm\xc3\xb8y er det to registrerte skipsvrak fra 1900-tallet som har status som kulturminner. P\xc3\xa5 \xc3\xb8ya er det ogs\xc3\xa5 tre gravhauger fra bronsealderen, hvorav alle har blitt utgravd eller plyndra. Den s\xc3\xb8rligste gravhaugen er den st\xc3\xb8rste, og har en diameter p\xc3\xa5 om lag 12 meter._NEWLINE_P\xc3\xa5 det h\xc3\xb8ye fjellet s\xc3\xb8r p\xc3\xa5 Orm\xc3\xb8y er det fire bolter, den eldste sannsynligvis stammer fra en klaffetelegraf som ble satt opp under napoleonskrigen. Den var i operasjon fra 1808 til 1814, som repeterstasjon nr. 77. Tre av boltene ble seinere skifta ut slik at de kunne benyttes til et trigonometrisk merke under andre verdenskrig.'